औराई प्रखंड को सूखाग्रस्त क्षेत्र घोषित करने को लेकर शनिवार को प्रखंड मुख्यालय पर स्वामी सहजानंद किसान संगठन की ओर से धरना-प्रदर्शन किया गया। अध्यक्षता प्रखंड अध्यक्ष लक्ष्मण ठाकुर ने की। किसानों ने कहा कि औराई से सटे अन्य प्रखंडों को सूखाग्रस्त घोषित कर दिया गया है। लेकिन औराई के साथ सौतेला व्यवहार किया गया। एक सप्ताह के अंदर औराई प्रखंड को सूखाग्रस्त घोषित नहीं किया गया तो प्रखंड से जिला मुख्यालय तक उग्र आंदोलन होगा। इस क्रम में प्रखंड कार्यालय का घेराव किया जाएगा। वहीं, जिला मुख्यालय पर अनशन किया जाएगा। प्रखंड उप प्रमुख शैलेंद्र शुक्ला ने कहा कि किसानों की मांग जायज है और वे किसानों के हक के लिए संघर्ष करते रहेंगे। धरने को संगठन के जिलाध्यक्ष शंभू शरण ठाकुर, शिवपूजन सिंह, समाजसेवी हरेराम सिंह, नवल किशोर ठाकुर, प्रखंड कांग्रेस अध्यक्ष अबू बकर, बदरूल हसन, नरेंद्र कुमार, रामजीवन सिंह, रामवृक्ष राय, महेश्वर राय, अशफाक अहमद राइन, धीरेंद्र प्रसाद, रामाशीष राम, अमरेश कुमार सहित अन्य वक्ताओं ने भी संबोधित किया।